b'\n_START_ARTICLE_\nDietil eter\n_START_SECTION_\nZgodovina\n_START_PARAGRAPH_\nOdkritje etra pripisujejo alkimistu Raimundusu Lullusu (\xc5\xa1pansko Raimundo Lulio, 1232-1315) z Majorke. To naj bi se zgodilo leta 1275, vendar o tem ni nobenih trdnih pisnih dokazov. Eter je prvi sintetiziral nem\xc5\xa1ki zdravnik in botanik Valerius Cordus (1515-1544) in ga imenoval oleum dulcis vitrioli \xe2\x80\x93 sladko vitriolno olje. Dobil ga je z destilacijo zmesi etanola in \xc5\xbeveplove kisline (vitriola), ki so jo imenovali vitriolno olje. Etru so \xc5\xbee takrat pripisovali zdravilne lastnosti. Pribli\xc5\xbeno isto\xc4\x8dasno je Teofrastus Bombastus von Hohenheim, bolj znan kot Paracelzij, odkril njegove analgetske lastnosti. Spojini je dal ime "eter" August Siegmund Frobenius leta 1730.\n_START_SECTION_\nMetabolizem\n_START_PARAGRAPH_\nDietilni eter presnavlja (verjetno) encim citokrom 450. Dietilni eter inhibira alkoholne dehidrogenaze in zato upo\xc4\x8dasnjuje metabolizem etanola. Upo\xc4\x8dasnjuje tudi metabolizme drugih drog, ki imajo oksidativni metabolizem.\n_START_SECTION_\nUporaba\n_START_PARAGRAPH_\nDietilni eter se v laboratorijih pogosto uporablja kot topilo. V vodi je slabo topen, zato je primeren za ekstrakcije iz raztopin, na primer za ekstrakcijo anisola iz 5% raztopine ocetne kisline v vodi. Uporablja se tudi kot topilo v Grignardovih reakcijah in mnogih drugih reakcijah, v katerih so udele\xc5\xbeeni organski kovinski reagenti. \xc5\xa0e posebno pomemben je v proizvodnji celuloznih polsintetskih polimerov, na primer celuloznega acetata. Dietilni eter ima visoko cetansko \xc5\xa1tevilo (85-96), zato se zaradi visoke hlapnosti in nizke temperature samov\xc5\xbeiga uporablja kot gorivo za zagon dizelskih in bencinskih motorjev.\n_START_SECTION_\nAnestetik\n_START_PARAGRAPH_\nPrvi javni prikaz anestezije z etrom je 16. oktobra 1846 opravil William T.G. Morton v operacijski dvorani splo\xc5\xa1ne bolni\xc5\xa1nice v Bostonu, prvo operacijo s splo\xc5\xa1no anestezijo pa je \xc5\xbee 30. marca 1842 v Georgii opravil zdravnik in kirurg Crawford W. Long._NEWLINE_Eter se je ob\xc4\x8dasno uporabljal namesto kloroforma (triklorometan), ker ima vi\xc5\xa1ji terapevtski indeks, se pravi ve\xc4\x8dje razmerje med smrtnim (LD\xe2\x82\x85\xe2\x82\x80) in terapevtskim odmerkom (ED\xe2\x82\x85\xe2\x82\x80). Zaradi visokega terapevtskega indeksa (~1.5-2.2) in nizke cene se \xc5\xa1e vedno uporablja kot anestetik v nekaterih manj razvitih dr\xc5\xbeavah._NEWLINE_Namesto etra se danes uporabljejo nevnetljivi anestetiki, na primer halotan (2-bromo-2-kloro-1,1,1-trifluoro-etan), ki ima tudi manj stranskih u\xc4\x8dinkov kot so postanestetska slabost in bruhanje. Manj stranskih u\xc4\x8dinkov imata tudi metil-propil eter (metoksipropan) in metoksifluran (2,2-dikloro-1,1-difluoro-1-metoksi-etan)._NEWLINE_Eter se lahko uporabi tudi za anestezijo klopov preden se odstranijo z gostitelja. Anestetik klopa sprosti, tako da se lahko njegov obustni aparat v celoti izvle\xc4\x8de iz ko\xc5\xbee.\n_START_SECTION_\nDroga za zabavo\n_START_PARAGRAPH_\nAnesteti\xc4\x8dne lastnosti etra so iz njega naredile drogo za zabavo, ki pa ni bila preve\xc4\x8d raz\xc5\xa1irjena. Pred drugimi podobnimi drogami, na primer topili, ima to prednost, da ni strupen._NEWLINE_\xc4\x8cisti eter je te\xc5\xbeko zau\xc5\xbeiti, zato so ga me\xc5\xa1ali z etanolom in ga v 19. stoletju prodajali kot univerzalno zdravilo in drogo za zabavo, predvsem med kampanjami za zmanj\xc5\xa1anje pitja alkoholnih pija\xc4\x8d. V tistem \xc4\x8dasu je bilo nedostojno, \xc4\x8de so \xc5\xbeenske u\xc5\xbeivale alkoholne pija\xc4\x8de na javnih prireditvah, zato so uporabljale nadomestke, ki so vsebovali eter. Uradna medicina je enega od tak\xc5\xa1nih pripravkov tr\xc5\xbeila pod imenom Hoffmannove kapljice, zmes etra in etanola pa so prodajali tudi v kapsulah. Eter se lahko tudi inhalira._NEWLINE_Ker se dietilni eter ne me\xc5\xa1a z vodo in je dobro nepolarno topilo, se uporablja tudi v proizvodnji kokaina. Zaradi tak\xc5\xa1ne zlorabe je uvr\xc5\xa1\xc4\x8den na seznam prekurzorjev Konvencije Zdru\xc5\xbeenih narodov za omejevanje prometa z narkotiki in psihotropnimi substancami.\n_START_SECTION_\nNevarnosti\n_START_PARAGRAPH_\nEtri se med skladi\xc5\xa1\xc4\x8denjem na zraku, svetlobi in/ali v prisotnosti kovin avtooksidirajo v etrske perokside. Iz dietilnega etra nastaja dietilni eter peroksid. Peroksidi etrov imajo visoka vreli\xc5\xa1\xc4\x8da in so v suhem stanju eksplozivni. Da bi prepre\xc4\x8dili avtooksidacijo, se dietilnemu etru dodajo sledovi antioksidanta BHT (2,6-di-terc-butil-4-metilfenol), ki zavira nastajanje peroksidov. _NEWLINE_Eter je izredno vnetljiv, zato se v laboratoriju uporablja s posebno pazljivostjo. Temperatura samov\xc5\xbeiga etra je komaj 170\xc2\xa0\xc2\xb0C, zato lahko pride do samov\xc5\xbeiga na vro\xc4\x8dih povr\xc5\xa1inah brez prisotnosti plamena ali iskre. Za segrevanje etra, na primer pri destilaciji, se zato uporablja vodna para ali vro\xc4\x8da voda, s \xc4\x8demer je temperatura omejena na najve\xc4\x8d 100\xc2\xa0\xc2\xb0C.'